foto: AFP BMTga 2017 yilda Suriyadagi fuqarolarga yordam uchun 3,4 milliard AQSh dollari kerak bo‘ladi. Bu haqda tashkilotning gumanitar dasturlar bo‘yicha Suriyadagi koordinatori Ali az-Zatori ma’lum qildi. "Biz donor-davlatlardan Suriyada qolgan fuqarolar uchun yordam berish maqsadida uch milliard 400 million dollar taqdim etishni so‘radik. Bunda boshqa davlatlarga qochqin sifatida chiqib ketgan 4 million 300 ming suriyalik hisobga olinmadi", - deya az-Zatorining so‘zlarini keltiradi Sputnik. Uning qo‘shimcha qilishicha, 2016 yilda suriyaliklarga yordam ko‘rsatish bo‘yicha turli loyihalarga bir yarim milliard dollar ajratilgan bo‘lib, BMT aslida 3,2 milliard so‘ragan. "Halabning o‘zida kamida 220 million dollar sarflandi", - dedi agentlik suhbatdoshi. Uning so‘zlariga ko‘ra, bu mablag‘lar oziq-ovqat mahsulotlari, ichimlik suvi, sog‘liqni saqlash va ta’lim sohalariga yo‘naltirilgan.